**Broj: 711-I-1942-P-436-17/19-10-12**

Zagreb, 30. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu** **dužnosnika Dušana Đule, općinskog načelnika Općine Otok,** na 67. sjednici, održanoj 30. listopada 2019.g., donosi sljedeću

**ODLUKU**

1. **Pokreće se postupak protiv dužnosnika Dušana Đule, općinskog načelnika Općine Otok, zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku obrazloži nerazmjer između prijavljene imovine u podnesenom izvješću o imovinskom stanju od 17. listopada 2017.g., povodom stupanja na dužnost općinskog načelnika Općine Otok, s utvrđenom imovinom u postupku provjere stanja imovine koje proizlazi iz pribavljenih podataka od nadležnih državnih tijela, u dijelu izvješća „Podatci o obvezama“, a koji nerazmjer se sastoji u propustu navođenja podataka o obvezama, uslijed čega se dužnosniku vršila obustava isplate dijela plaće u razdoblju od lipnja 2017. do ožujka 2019.**
2. **Poziva se dužnosnik Dušan Đula da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Dušan Đula povodom obnašanja dužnosti općinskog načelnika Općine Otok obvezan postupati sukladno odredbama ZSSI-a.

Povjerenstvo je 21. prosinca 2017.g. zaprimilo neanonimnu prijavu podnesenu protiv dužnosnika Dušana Đule, općinskog načelnika Općine Otok, koja je zaprimljena u knjizi ulazne pošte pod poslovnim brojem: 711-U-7408-P-436/17-01-5, povodom koje se vodi predmet broj: P-436/17.

U predmetnoj prijavi navodi se kako dužnosnik Dušan Đula u podnesenom izvješću o imovinskom stanju dužnosnika nije naveo točne podatke o ostvarenom osobnom dohotku.

Na temelju dokumentacije koja je priložena uz predmetnu prijavu te pribavljenih i javno dostupnih podataka, Povjerenstvo je na 30. sjednici održanoj 3. prosinca 2018.g. pokrenulo postupak za odlučivanje o sukobu interesa protiv dužnosnika Dušana Đule zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku obrazloži nerazmjer između prijavljene imovine u podnesenom izvješću o imovinskom stanju od 17. listopada 2017.g., povodom stupanja na dužnost općinskog načelnika Općine Otok, s utvrđenom imovinom u postupku provjere stanja imovine koje proizlazi iz pribavljenih podataka od nadležnih državnih tijela. U obrazloženju odluke o pokretanju postupka od 3. prosinca 2018.g., navedeno je da moguća povreda odredbi ZSSI-a proizlazi iz nesklada prijavljenih podataka o mjesečnim primicima s osnove plaće.

U svom očitovanju na odluku o pokretanju postupka od 4. siječnja 2019. dužnosnik je naveo da je prilikom popunjavanja izvješća o imovinskom stanju od 17. listopada 2017. došlo do nenamjerne omaške te je greškom u prihode upisan iznos plaće prije stupanja na dužnost općinskog načelnika. Nadalje je naveo da je greškom zaključio kako je očitovanjem Jedinstvenog upravnog odjela Općine Otok s njegovim platnim listama riješen dokaz njegovih primanja te se na isto nije sam očitovao.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. ZSSI-a podnositelju prijave jamči se zaštita anonimnosti.

Povjerenstvo je radi provjere osnovanosti i vjerodostojnosti navoda iz podnesene neanonimne prijave, te donošenja odluke o tome postoje li okolnosti koje ukazuju na moguću povredu odredbi ZSSI-a od nadležnih tijela prikupilo potrebne podatke i dokumentaciju.

Uvidom u Registar dužnosnika Povjerenstvo je utvrdilo kako dužnosnik Dušan Đula od 8. lipnja 2017.g. obnaša dužnost općinskog načelnika Općine Otok.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Izvješće se, sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Obveze koje za dužnosnika proizlaze iz članka 8. i članka 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i članka 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona. Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i članka 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i članka 9. ZSSI-a, te će o tome obavijestiti nadležna tijela.

Dužnosnik Dušan Đula podnio je 17. listopada 2017.g. izvješće o imovinskom stanju dužnosnika povodom stupanja na dužnosti općinskog načelnika Općine Otok, u kojem je naveo kako navedenu dužnost obnaša profesionalno, dok je u dijelu izvješća o imovinskom stanju dužnosnika „Primanja na mjesečnoj razini od dužnosti za koju se podnosi izvješće o imovinskom stanju“ dužnosnik naveo primitak bruto iznosa od 3.500,00 kuna, odnosno neto iznosa od 2.800,00 kuna.

Neposrednim uvidom u Informatički sustav Porezne uprave, Povjerenstvo je utvrdilo kako je dužnosnik Dušan Đula u razdoblju od 8. lipnja 2017.g. nadalje ostvarivao mjesečne primitke s osnova plaće u iznosu od 16.372,18 kuna (bruto iznos), te iznos za isplatu u visini od 13.097,74 kuna (neto iznos), kao i mjesečne primitke s osnova dječjeg doplatka u iznosu od 598,68 kuna.

Povjerenstvo je izvršilo uvid u gore navedeno izvješće o imovinskom stanju dužnosnika te je utvrdilo da u dijelu podataka izvješća „podatci o obvezama“ dužnosnik Dušan Đula nije naveo nikakve podatke.

Na zahtjev Povjerenstva, Općina Otok, Jedinstveni upravni odjel, KLASA: 023-01/18-01/08, URBROJ: 2175/04-03-18-2, u očitovanju od 6. studenog 2018.g. navodi kako dužnosnik Dušan Đula, općinski načelnik Općine Otok, navedenu dužnost obavlja profesionalno i za isto prima plaću u iznosu do 13.160,72 kune neto (podatak se odnosi za ostvareni dohodak za listopad 2018. g.), te su uz očitovanje dostavili platne liste za razdoblje od lipnja 2017.g. do listopada 2018.g.

Povjerenstvo je dopisom od Općine Otok 23. siječnja 2019. i ponovno 15. ožujka 2019., nastavno na ranije dostavljene isplatne liste za dužnosnika iz kojih je vidljiva obustava isplate dijela plaće, zatražilo podatke o tome vrši li se i dalje obustava isplate dijela plaće, u kojem iznosu i koja je pravna osnova obustave, odnosno koja je osnova uplate navedenog iznosa za zaštićeni račun.

Općina Otok očitovala se dopisom od 5. travnja 2019., KLASA: 023-01/18-01/08, URBROJ: 2175/04-03-19-5, navodeći da se dužnosniku Dušanu Đuli obustava isplate dijela plaće vršila u razdoblju od početka mandata (lipanj 2017., kada je dostavljen zaštićeni račun) do ožujka 2019., a da se obustava dijela plaće vršila u iznosu 9.384,71, odnosno 9.002,71 kn mjesečno, sukladno čl. 173. st. 1. Ovršnog zakona. Pravna osnova obustave je obrazac G1 i G2- Obavijesti uplatitelju o uplati primanja izuzetih od ovrhe i otvaranju posebnog računa, kao i Obavijest iz čl. 212. st.1. Ovršnog zakona, dostavljeni od FINA-e. Pravna osnova za prestanak obustave isplate dijela plaće je obrazac G3-obavijest uplatitelju o zatvaranju posebnog računa.

Usporedbom podataka iz podnesenih Izvješća o imovinskom stanju i podataka prikupljenih od nadležnih tijela u Republici Hrvatskoj utvrđen je nerazmjer i nesklad između prijavljenih i prikupljenih podataka. Naime, dužnosnik nije u gore navedeno izvješće o imovinskom stanju unio nikakav podatak o obvezama.

S obzirom da je Povjerenstvo utvrdilo nerazmjer između prijavljenih podataka o obvezama i stanja obveza kako proizlazi iz podataka pribavljenih od nadležnih državnih tijela, dužnosnik Dušan Đula zaključkom, broj: 711-I-995-P-436-17/19-09-12 od 13. svibnja 2019.g., pozvan je da u roku od 15 dana od dana primitka zaključka dostavi Povjerenstvu očitovanje s potrebnim dokazima. Dužnosnik Dušan Đula zaprimio je navedeni zaključak 26. kolovoza 2019. g., te na isti nije podnio pisano očitovanje.

Kako dužnosnik Dušan Đula nije dostavio pisano očitovanje odnosno nije opravdao utvrđeni nerazmjer u odnosu na obveze, Povjerenstvo je, na temelju članka 27. ZSSI-a, pokrenulo predmetni postupak zbog moguće povrede članka 8. i članka 9. ZSSI-a.

Sukladno odredbi članka 39. stavka 3. ZSSI-a poziva se dužnosnik Dušan Đula da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke.

Slijedom svega navedenog, odlučeno je kao u izreci ove odluke.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dušan Đula, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana